Tom Behnke (KF), 2009-04-21:
Tak for det.
Når vi fra konservativ side kigger på de her forslag, som er til behandling i dag, og på hele spørgsmålet om legalisering eller afkriminalisering af hash eller forsøg på det ene eller det andet eller nedsættelse af kommissioner om hash, er vores udgangspunkt det faktum, at hash er farligt.
Det er et farligt stof, uanset hvordan man indtager det.
Hash udløser bevisligt psykoser, og derfor er vi imod enhver form for legalisering eller afkriminalisering eller alt muligt andet, der gør tilgængeligheden til hash større og nemmere.
Vi er imod de forslag, der er fremsat her i dag.
Vi er også imod forslagene, fordi vi jo godt ved på forhånd, hvem ofrene vil blive, hvis man gennemførte eksperimentet her.
Hvem bliver ofrene for en legalisering af hash?
Det bliver de svageste, der i forvejen er socialt udfordret, og som i forvejen har rigeligt med sociale problemer at slås med.
Det er jo dem, der i første omgang vil blive taberne i det her spil.
Jeg tror, at nogle meget velfungerende socialt stabile mennesker måske ville kunne håndtere at indtage hash på den ene eller den anden måde, en eller få gange, uden at det måske nødvendigvis ville give de store problemer.
Vi kan ikke udelukke, at det vil kunne give problemer, men se, det er jo ikke den gruppe af befolkningen, vi taler om her.
De skal såmænd nok klare sig.
Næ, det, jeg synes er væsentligt at fokusere på, er samfundets i forvejen svageste.
Det er de sikre tabere i det her spil; det er der slet ingen tvivl om.
Det synes jeg bare ikke at vi kan være bekendt, og derfor handler det også om holdning.
Nogle er i den situation, at hvis man lovliggør det her, vil de opfatte det som et signal om, at det er ufarligt at kaste sig ud i det.
Derfor skal vi alene af den grund lade være med at gøre det.
Ud over egentlige psykoser og andre sindslidelser, som det her kan udløse, skal vi også huske på, at hashproduktet er fedtopløseligt og sætter sig på hjernen.
Halveringstiden på hash er 3½ døgn.
Det betyder, at der efter 1 uge stadig væk er 25 pct. tilbage i hjernen.
Og vi ved, at det, at hashen smører hele hjernen ind i sådan et lag klister, fedt og sager - eller hvad det nu er, vi skal sammenligne det med - betyder, at hjernens omdrejninger simpelt hen går ned.
Det kan man også høre på folk, der har røget hash i mange år; det er jo tydeligt at høre.
Sådan er det jo, og jeg synes da ikke, at vi som stat bare skal sige, at det er helt i orden, at man påvirker sig selv på den måde.
Det kan vi simpelt hen ikke være med til.
Det er et spørgsmål om, at det skader indlæringsevnen, og det skader i den grad også funktionaliteten hos det enkelte menneske.
Derfor er vi imod enhver form for legalisering eller afkriminalisering, eller hvad man nu har lyst til at kalde det.
Så er der hele spørgsmålet om bandekriminaliteten.
Det er jo en illusion at tro på, at stærkt hærdede kriminelle, der tjener millioner på det her marked, dagen efter en legalisering ville sætte sig ned og sige: Nå, o.k., så holder vi da op med at være kriminelle, det holder vi da så bare op med.
Det er jo direkte naivt at tro på.
De mennesker er da ligeglade med, om det er hash, kvindehandel eller prostitution, eller om det er afpresning eller hasardspil, eller hvad søren man kan finde på at tjene penge på kriminelt.
De er jo bare interesserede i at tjene nogle kriminelle penge.
Så det ville jo i givet fald kun give et meget kort pusterum.
Men lad os nu bare antage, at det ville kunne give et pusterum.
De officielt set ca. 200.000 danskere, der ryger jævnligt, er jo intelligente mennesker.
Det er jo ikke sådan nogle gamle narkomaner, der ryger hash, det er almindelige, intelligente mennesker.
Hvis de er intelligente nok, hvorfor siger de så ikke til sig selv: Vi laver simpelt hen en boykot af markedet i 6 måneder, i 6 måneder lader vi være med at ryge hash?
Hvorfor gør de ikke det?
Fordi hash er så afhængighedsskabende, at selv om man er socialt velfungerende - selv om man er intelligent, selv om man kan forstå, at den fedtede 50-krone-seddel, man bruger til at købe en klump hash, går direkte til at købe våben, som man måske endda selv risikerer at blive skudt med dagen efter - er man så afhængig af det, at man ikke kan lade være.
Derfor er hash farligt, og derfor skal vi lade være med at legalisere det.